Moenie te vinnig bly raak oor e-tolArgieffoto. (Foto: Outa) Die VF Plus waarsku dat e-tol nog nie finaal geskrap word, voordat die minister van vervoer dit nie amptelik aankondig nie. Die vreugdevure het hoog gebrand nadat Enoch Gondongwana, minister van finansies, Woensdag aangekondig het dat die regering die meeste van Sanral se e-tolskuld gaan oorneem. Selfs Panyaza Lesufi, nuwe Gautengse premier, het die aankondiging verwelkom en gesê die stap gaan reuseverligting bring aan motoriste in Gauteng. Die VF Plus is egter minder entoesiasties. “Al wat sover gebeur het, is dat die minister van finansies met sy mediumtermynbegrotingsraamwerk die gifbeker van die e-tolstelsel en die Gautengse snelweg-opgraderingskoste vanaf Sanral na die nasionale en Gautengse belastingbetalers geskuif het. “Dit is steeds ŉ ope vraag hoe die skuld gefinansier gaan word en die VF Plus monitor die situasie,” het adv. Anton Alberts, nasionale voorsitter van die VF Plus, gesê. “Die gehate e-tolstelsel is dus nog nie amptelik dood nie en daarom moet die druk teen die ANC volgehou word om dit finaal tot ŉ einde te bring. Ook om diegene wat die monster geskep het, tot verantwoording te roep.” Die VF Plus het daarom opnuut ŉ veldtog teen e-tol en die ANC wat dit geskep het, van stapel gestuur. “Die eerste doelwit is om te sorg dat die ANC-regering in Gauteng sy belofte gestand doen om die stelsel af te skaf. Die vorige premier van Gauteng, David Makhura, én die huidige premier, Panyaza Lesufi, het telkens beloof om die stelsel af te skaf deur ŉ ooreenkoms met die nasionale ANC-regering aan te gaan. “Tot dusver was hul pogings vrugteloos en net leë woorde,” sê Alberts. Enoch Godongwana, minister van finansies, tydens Woensdag se begrotingsrede. (Foto: Elmond Jiyane/GCIS) Indien dit nie afgeskaf word nie of selfs gedeeltelik behou word, sal die VF Plus poog om as deel van ŉ nuwe Gautengse koalisieregering ná die 2024-verkiesing ŉ hofaansoek teen die nasionale regering te bring om die stelsel af te skaf. “Die hofaansoek behoort slegs nodig te wees indien die ANC steeds op nasionale vlak sou regeer.” Die tweede doelwit is om te sorg dat diegene verantwoordelik vir die skep van die e-tolstelsel aanspreeklik gehou word. Alberts sê sou e-tol wel nou afgeskaf word, moet die waarheid rakende die ontstaan en wettigheid al dan nie van die stelsel finaal vasgestel word, deur die skep van ŉ kommissie van ondersoek. Laastens wil die VF Plus ondersoek of daar genoegsame regsgronde bestaan vir alle persone wat e-tol betaal het om dit in ŉ groepsgeding terug te vorder. Die VF Plus het ŉ paar jaar gelede deur middel van parlementêre vrae vasgestel dat die meetinstrumente van die e-tolstelsel nooit deur die standaardowerhede gesertifiseer was nie. “Dit het daarom vir ŉ geruime tyd tegnies onwettig gefunksioneer. Enige geld wat in dié tyd ingevorder is, behoort terugbetaalbaar te wees. “Indien die hele proses vir die skep van die e-tolstelsel onwettig blyk te wees, behoort al die geld wat betaal is sedert die stelsel aangeskakel is, ook terugbetaalbaar te wees.”